**И Н Ф О Р М А Ц И Ј А З А К А Н Д И Д А Т Е**

о конкурсном поступку за попуњавање извршилачких радних места

***1. КОМУНАЛНИ МИЛИЦИОНАР I – 2 извршиоца***

***2. KОМУНАЛНИ МИЛИЦИОНАР II – 1 извршилац***

***3. КОМУНАЛНИ МИЛИЦИОНАР III – 2 извршиоца***

у Градској управи града Зајечара

 Позивамо Вас да се пријавите на јавни конкурс за радно место:

 1. Комунални милиционар I

 2. Комунални милиционар II

 3. Комунални милиционар III

 на којем ћете обављати послове везане за одржавање комуналног и другог законом уређеног реда од значаја за комуналну делатност и вршење контроле над применом закона и других прописа и општих аката из области комуналне и других делатности из надлежности јединице локалне самоуправе у Одсеку за комуналну милицију, у Одељењу за комуналну милицију и инспекцијске послове, у Градској управи града Зајечара.

**Датум објављивања јавног конкурса:**

28. ЈУЛ 2025. године

**Последњи дан за достављање пријаве на конкурс**:

13. АВГУСТ 2025. године

Обратите пажњу на опис послова на радном месту за које се пријављујете како бисте проценили да ли Вам овај посао заиста одговара. Проверите да ли испуњавате све услове који се траже за посао, нарочито у делу образовања и радног искуства, како бисмо Вашу пријаву узели у разматрање.

**За посао КОМУНАЛНОГ МИЛИЦИОНАРА I** морате да имате најмање три године радног искуства у струци, на пословима са VII степеном стручне спреме, односно стеченим високим образовањем на основним академским студијама у обиму од најмање 240 ЕСПБ, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету.

**За посао КОМУНАЛНОГ МИЛИЦИОНАРА II** морате да имате најмање три године радног искуства у струци, на пословима са VI степеном стручне спреме, односно стеченим високим образовањем на основним академским студијама у обиму од најмање 180 ЕСПБ, основним академским студијама, основним струковним студијама, односно на основним студијама у трајању од најмање три године.

**За посао КОМУНАЛНОГ МИЛИЦОНАРА III** морате да имате најмање пет годинa радног искуства у струци, на пословима са IV степеном стручне спреме, средњим образовањем у четворогодишњем трајању друштвеног, природног или техничког смера.

**Посебни услови за рад на радном месту комуналног милиционара:**

Комунални милиционар, поред услова предвиђених прописима који уређују права и дужности из радног односа запослених у јединицама локалне самоуправе, мора да испуњава и посебне услове, и то да:

1) има психофизичку способност потребну за обављање послова комуналне милиције;

2) не постоје безбедносне сметње за обављање послова комуналних милиционара;

3) да има положен испит за комуналног милиционара;

4) Положен возачки испит – Б категорија.

**Како подносите пријаву на конкурс:**

Пријава се подноси **искључиво преко обрасца.** Можете га преузети са интернет презентације органа ([www.zajecar.info](http://www.zajecar.info/)) или га у штампаном облику можете преузети у Градском информативно-услужном центру, на шалтерима 2 и 5, у згради Градске управе града Зајечара, Трг ослобођења бр. 1.

Ако конкуришете за више различитих радних места истовремено, проверите да ли сте преузели адекватни образац, јер сваки образац има попуњен уводни део у којем је назначено само једно радно место.

Обавезна поља која су означена \* у обрасцу **OБАВЕЗНО ПОПУНИТЕ**, јер ако их не попуните нећете моћи да учествујете на овом конкурсу.

Пријаву попуњавајте читко и прецизно, нејасне и нечитке пријаве нећемо прихватити.

Пример правилно попуњеног обрасца пријаве се може погледати на блогу Службе за управљање кадровима *(https://kutak.suk.gov.rs/vodic-za-kandidate)* у одељку ,,Oбразац пријаве“.

**Које доказе достављате уз пријаву на конкурс:**

Уз пријаву можете доставити важећи сертификат, потврду или други одговарајући писани доказ о томе да поседујете дигиталне компетенције (знања и вештине о основама коришћења рачунара, основама коришћења интернета, обради текста и табеларним калкулацијама), ако желите да на основу њега будете ослобођени тестирања ове компетенције. Доказ можете доставити у оригиналу или овереној фотокопији, Ако доставите ове доказе, можете бити ослобођени тестирања дигиталне компетенције и освојићете 3 бода на основу овог доказа.

Ако не доставите ове доказе, ипак ћете моћи да учествујете у конкурсу, али ће Комисија проверавати ту компетенцију.

**Када достављате остале доказе који се траже на овом конкурсу:**

Све доказе које Вам будемо тражили током конкурса, морате да доставите у року од 5 радних дана од дана када добијете обавештење. Ако их не доставите у том року, искључујете се из даљег дела изборног поступка.

**Ако пријаву подносите електронским путем:**

Ако пријаву подносите електронским путем, на месту које је предвиђено за потпис унесите електронски потпис или наведите Ваше име и презиме и пошаљите пријаву електронски. Наш службеник ће Вам пре почетка тестирања донети пријаву да је ручно потпишете.

**Шта је шифра пријаве:**

Шифра пријаве је скуп бројева и слова који ћемо доделити Вашој пријави.

О шифри ћете бити обавештени у року од три дана од дана када предате пријаву.

Ако сте конкурисали на више радних места, добићете онолико шифри колико сте пријава послали.

Забележите, односно сачувајте вашу шифру јер ћете је уписивати на све тестове које будете радили у изборном поступку.

**Очекивани датум отпочињања изборног поступка:**

Код кандидата чије су пријаве благовремене, допуштене, разумљиве и потпуне, изборни поступак ће се спроводити почев од 15. августа 2025. године, у згради Градске управе града Зајечара, Трг ослобођења бр. 1, о чему ће кандидати бити обавештени путем мејла и телефонским путем, на мејл адресу и телефонски број које кандидат наведе у обрасцу пријаве.

**Шта је провера општих функционалних компетенција (ОФК):**

На овом конкурсу ћемо путем тестова проверавати да ли познајете „организацију и рад органа аутономне покрајине, односно локалне самоуправе”, који ниво „дигиталне писмености” имате и каква вам је „пословна комуникација”.

Све ове тестове ћете радити на рачунару.

Ови тестови ће показати ниво Ваших општих функционалних компетенција.

**Како да се припремите за проверу општих функционалних компетенција (ОФК):**

На сајту <https://kutak.suk.gov.rs/kutak-znanja/materijali-za-pripremu-ofk-jls/baza-pitanja-i-odogovora-iz-organizacije-i-rada-organa-ap-i-jls> можете наћи базу питања за „Oрганизацију и рад органа аутономне покрајине, односно локалне самоуправе у Републици Србији”. Из те базе ћете добити 20 питања на које треба да одговорите.

На сајту <https://kutak.suk.gov.rs/kutak-znanja/poslovna-komunikacija-za-ap-i-jls> можете наћи базу питња за компетенцију „пословна комуникација” и припремити се за почетак изборног поступка, а на сајту <https://kutak.suk.gov.rs/kutak-znanja/digitalna-pismenost> можете наћи примере задатака за компетенцију „дигитална писменост“.

**Ово су само примери и нису идентични као они који ће бити дати на тестирању.**

**Колики је максимум бодова који можете остварити на провери општих функционалних компетенција (ОФК):**

На сваком појединачном тесту можете остварити максимално 3 бода, а укупно на сва три теста за ОФК максимално 9 бодова.

**Шта је провера посебних функционалних компетенција (ПФК):**

На овом конкурсу ће се проверавати да ли имате конкретна знања и вештине за рад на месту за које конкуришете. Та знања и вештине су посебне функционалне компетенције. Провера ће се вршити Вашим излагањем/одговарањем на постављени задатак Комисије (усмена провера). Провераваћемо да ли поседујете знања и вештине на пословима у области одржавања комуналног и другог законом уређеног реда од значаја за комуналну делатност и вршења контроле над применом закона и других прописа и општих аката из области комуналне и других делатности из надлежности јединице локалне самоуправе а које компетенције које ће се проверавати наведене су и у тексту огласа.

Посебне функционалне компетенције које ће се проверавати су исте за сва радна места и то:

**Посебне функционалне компетенције:**

1. **- Посебна функционална компетенција за област рада:**

 \* послови комуналне милиције

 -Надлежност и овлашћења комуналне милиције провераваће се усмено, путем симулације, кроз узорак рада.

**2. - Посебна функционална компетенција – релевантни прописи из делокруга радног места:**

 -Закон о комуналној милицији,

 -Oдлука о комуналном реду на територији града Зајечара, провераваће се усмено, путем симулације, кроз узорак рада.

**Како да се припремите за проверу посебних функционалних компетенција (ПФК):**

Прописи које се очекује да примените на усменом излагању су: Закон о комуналној милицији и Одлука о комуналном реду на територији града Зајечара.

Материјале за припрему можете пронаћи на:

[*Zakon o komunalnoj miliciji (paragraf.rs)*](https://www.paragraf.rs/propisi/zakon_o_komunalnoj_policiji.html)

[*demo.paragraf.rs/demo/combined/Old/t/t2022\_10/ZA\_032\_2022\_002.htm*](http://demo.paragraf.rs/demo/combined/Old/t/t2022_10/ZA_032_2022_002.htm)

Током саме провере биће вам дозвољено да користити текстове ових прописа, с обзиром на то да нас интересује да ли знате да их примењујете, а не да ли сте их научили напамет.

На сајту Службе за управљање кадровима [*https://www.suk.gov.rs/extfile/sr/1643/Provera%20pfk.pdf*](https://www.suk.gov.rs/extfile/sr/1643/Provera%20pfk.pdf)пронаћи ћете примере задатака за проверу ПФК у државним органима. Сличну поставку задатака за проверу компетенција можете очекивати и у овом изборном поступку.

**Колики је максимум бодова који можете остварити на провери посебних функционалних компетенција (ПФК):**

Максимални број бодова који можете остварити у овој фази изборног поступка износи 18.

**Шта су понашајне компетенције:**

У савременом пословном окружењу није битно само које послове радите већ и како их обављате. Одговор на то питање дају понашајне компетенције.

Оне представљају скуп ваших карактеристика – способности, особина, ставова, вештина, које утичу на то како ћете се понашати у радној ситуацији и колико ћете успешно обављате послове.

На овом конкурсу процењиваћемо на који начин користите информације и како управљате информацијама док радите, како управљање задацима и да ли сте усмерени на остваривање резултата, да ли сте у раду оријентисани ка учењу и променама, на који начин изграђујете и одржавате професионалне односе, да ли сте савесни, посвећени свом послу и имате интегритет. Све ово су понашајне компетенције.

**Како се проверавају понашајне компетенције**

Понашајне компетенције провераваће се путем интервјуа, а провераваће их стручно лице из Службе за управљање кадровима или члан Конкурсне комисије који поседује Сертификат да је успешно прошао обуку за спровођење интервјуа на бази компетенција.

Приликом интервјуа биће Вам постављана питања у вези са вашим претходним професионалним искуством. Од Вас ће се тражити да јасно опишите како сте се понашали у конкретним радним ситуацијама на радним местима на којима сте радили.

Лице које води интервју ће Вам постављати различита питања, а у одговорима ће очекивати да опишете ситуацију о којој сте питани, Ваше поступке, шта сте урадили, о чему сте тада размишљали, како сте се осећали, каква је била реакција ваших сарадника или претпостављених, какве су биле последице по Вас и организацију и др.

**Како да се припремите**

Припрема за проверу понашајних компетенција не подразумева учење одређених прописа или неких других садржаја.

Потребно је да се пре доласка на проверу присетите ситуација из свог радног искуства када сте били у прилици да примените неке од тих компетенција (односно понашања) како бисте успешно обавили неки задатак, завршили посао или постигли циљ.

Размислите шта сте тада тачно радили, како сте поступили, како сте се осећали, какав је био исход таквог поступка у односу на вас и у односу на сараднике и организацију.

Потребно је да на интервју дођете одморни, концентрисани и припремљени да током сат времена разговора прикажете себе, односно своје компетенције, најбоље што можете.

**Колики је максимум бодова који можете добити на провери понашајних компетенција**

Максимум бодова на провери понашајних компетенција који можете добити је 15.

**Шта се проверава на завршном разговору (интервју са комисијом):**

Када проверимо Ваше посебне функционалне компетенције (ПФК) и када се провере понашајне компетенције, позваћемо Вас на завршни разговор са Комисијом.

На завршном разговору ћемо проценити вашу мотивацију за рад на послу за који сте се пријавили.

**Како да се припремите за процену мотивације:**

Мотивацију дефинишемо као нашу унутрашњу снагу да своје понашање усмеримо ка циљу којем тежимо. Тај „покретач у нама” је веома битан за успешно обављање неког посла, те ће на завршном разговору Комисија процењивати колико је изражена Ваша мотивација за рад на радном месту за које сте се пријавили.

Такође, цениће и Ваш однос према организацији. Пристајање уз вредности односи се на усклађеност ваших ставова са вредностима организације у којој желите да радите. Те вредности су: лојалност, професионалност, етичност и сл.

За ову врсту разговора са Комисијом припремите се тако што ћете прикупити што више информација о органу и радном месту за које сте поднели пријаву (путем интернет странице, преко познаника, пријатеља…).

Добро промислите о кључним детаљима из ваше биографије, као и о разлозима због којих сте изабрали радно место за које сте се пријавили и припремите се да их адекватно представите.

**Колики је максимум бодова који можете добити на завршном разговору:**

Максимум бодова на завршном разговору који можете добити је 3.

**Како ћете бити обавештавани у вези са конкурсним поступком:**

Сва потребна обавештења и позиве за учешће у изборном поступку добијаћете на контакте које сте навели у обрасцу пријаве. Мејл адреса и број телефона за контакт.

**Проверавајте редовно своју електронску пошту, као и нашу веб презентацију како бисте имали увид у ток поступка.**

**Шта да радите ако желите да уложите жалбу:**

Ако сматрате да су се у изборном поступку десиле неправилности које су могле утицати на исход конкурсног поступка, имате право да затражите да извршите увид у конкурсну документацију, као и да уложите жалбу на:

 - решење којим је одбачена Ваша пријава;

 - решење о пријему у радни однос изабраног кандидата (ако сте били кандидат у изборном поступку);

 - решење о неуспеху јавног конкурса (ако сте били кандидат у изборном поступку).

На сваком решењу ће писати коме и у ком року можете да се жалите.

**Коме се можете обратити за подршку у овом конкурсном поступку:**

Ако нисте сигурни или имате неке недоумице или нејасноће у вези са овим конкурсом, можете се обратити Лицу задуженом за давање обавештења о конкурсу: Ненад Живковић, телефон: централа 019/444 - 600, од 10:30 до 14:30 часова, или путем мејл адресе nenad.zivkovic@zajecar.info.

А у вези изборног поступка можете се обратити Одсеку за опште послове и послове управљања људским ресурсима, на телефон: 019/444-642 у периоду од 10:30 до 14:30 часова.

Желимо Вам пуно успеха у изборном поступку!

***Одсек за опште послове и послове управљања људским ресурсима***